Eskom werf binnekort aanlynAndre de Ruyter, uitvoerende hoof van Eskom. (Foto: Du Preez de Villiers) Eskom sal binnekort ŉ digitale skareverkrygingsplatform (crowdsourcing) bekendstel om dié diensverskaffer te help om bykomende vaardighede en kundigheid te bekom om sy dringende sakebehoeftes en bedryfsuitdagings te takel. Dié platform sal as ŉ databasis dien om Eskom se bestaande basis van vaardighede aan te vul. Volgens Eskom sal die werwingsinisiatief “ook gebruik maak van vennootskappe met statutêre en niestatutêre liggame soos die Ingenieursraad van Suid-Afrika (ECSA), om te verseker dat Eskom toegang het tot die beste kandidate in die elektrisiteitsvoorsieningsbedryf, ingenieurswese en tegniese beroepe”. Eskom sê hy het die afgelope maande oorweldigende reaksie op sy oproep na vaardige beroepslui ontvang om die kragvoorsiener te help om sy vele uitdagings te oorkom. Sikonathi Mantshantsha, Eskom se woordvoerder, het Vrydag benadruk dat Eskom voorheen al bevestig het dat dié onderneming ook talle aanbiedings en lyste van vaardige personeel by sekere organisasies ontvang het, en dat dié vaardighede nou teen Eskom se behoeftes opgeweeg word. “’n Diverse deursnit van Suid-Afrikaners het navrae gestuur en hulself beskikbaar gestel om op die oproep tot nasionale diens te reageer,” het André de Ruyter, Eskom se uitvoerende hoof, Vrydag gesê. “Eskom is besig om die vaardighede wat hy het, by sy behoeftes te pas en sal binnekort die geskikte kandidate werf.” Die digitale platform is tans nog in sy ontwikkelingstadium, maar individue wat oorweeg wil word, kan intussen ŉ e-pos aan Eskom se menslike hulpbronnekantoor stuur by [email protected]. “Aangesien Suid-Afrika ’n poel van geskoolde mense het, kan die verkryging van hierdie vaardighede moontlik ’n unieke geleentheid bied vir beskikbare en gewillige burgers om Eskom te ondersteun om oplossings vir sy sakeuitdagings te vind,” sê De Ruyter. Elsie Pule, groepsbestuurder vir menslike hulpbronne by Eskom, sê om die grootste voordeel uit hierdie diverse vaardighede te trek, moet ŉ bestuursmeganisme en ‑platform ontwikkel word wat aan alle bereidwilligers ŉ billike geleentheid bied om oorweeg te word. “Die proses sal deur die behoeftes van Eskom gedryf word, en sal ’n standaard bestuursproses vir vastetermynkontraktering volg. “Belangstellende individue sal op die digitale platform kan registreer om Eskom toegang te gee tot vaardighede reg oor die land. Eskom sien daarna uit om met Suid-Afrikaanse burgers saam te werk om die huidige elektrisiteitsvoorsieningsuitdagings te takel.”